
I. 
Charakteristika

1. Priemyselné objekty na výrobu celulózy a papiera sú charakteristické veľkým požiarnym zaťažením. Výroba prebieha vo veľkých výrobných halách, ktoré sa delia na časť výroby celulózy, napríklad z dreva a časť, kde sa vyrába z celulózy papier. V prvej časti sa spracúva drevo na celulózu. Nebezpečenstvo hrozí najmä v prvej časti, kde sa drevo drví a vzniká množstvo prachu. Ďalšie technologické procesy sú už mokré, ale nachádza sa tam veľké množstvo elektrických rozvodov. 
2. Technologický proces je ukončený časťou, kde sa nachádza papierenský stroj. Technológia ďalej pokračuje spracovateľskými linkami a skladmi a expedíciou hotových výrobkov.

II.

 Úlohy a postup činnosti
   Veliteľ zásahu na mieste udalosti rozhodne 

a) o vykonaní prieskumu, predbežnom nasadení síl a prostriedkov a o zabezpečení miesta požiariska (vypnutie prívodov elektrickej energie a plynu),

b) o privolaní posilových hasičských jednotiek a ďalších služieb (rýchla zdravotná pomoc, elektrikári, vodári a podobne), ak z vyhodnotenia prieskumu táto potreba vyplynie,

c) o vykonaní evakuácie osôb a majetku v súlade so spracovaným požiarnym evakuačným plánom, ak nie je spracovaný určí skupinu, ktorá bude evakuáciu vykonávať, určí evakuačné cesty, prostriedky ktorými bude evakuácia vykonávaná a miesto sústredenia evakuovaných osôb,

d) o rozdelení požiariska na zásahové úseky a určí ich veliteľov, ako aj o zriadení riadiaceho štábu, ak to situácia vyžaduje,

e) o zisťovaní množstva horľavého materiálu, bieliacich látok (chlór) a o ich uložení,

f) o sledovaní stavu konštrukcií a možných príznakov narúšania ich stability,

g) o druhu hasiacej látky, počte a druhoch prúdov a smeroch ich nasadenia, typoch prúdnic, aby nedošlo k rozvíreniu drevného prachu, ako aj o spôsobe zamedzenia šírenia požiaru,

h) o preverení možnosti použitia stabilných hasiacich zariadení, ak sa v danom objekte nachádza,

i) o zabezpečení osvetlenia miesta zásahu, ak to situácia vyžaduje,

j) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu,
k) o stupni ochrany zasahujúcich príslušníkov.

   Činnosť zasahujúcich príslušníkov na mieste udalosti:

a) obsluhujú hasičskú techniku a zabezpečujú dodávku hasiacich látok na požiarisko,

b) vykonávajú evakuáciu ohrozených osôb a majetku určeným postupom                 a poskytujú prvú pomoc postihnutým osobám,

c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,

d) vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí; okamžite informujú o zmenách svojho veliteľa,

e) ak počas zdolávania požiaru hrozí nebezpečenstvo výbuchu, zaujmú také miesto, ktoré im poskytuje ochranu pred tlakovou vlnou.

III. 
Očakávané zvláštnosti
        Pri požiaroch v priemyselných stavbách na výrobu celulózy a papiera môže dôjsť k rýchlemu rozvoju požiaru a k jeho následnému šíreniu, pri ktorom vzniká množstvo toxických splodín horenia. Vysoké teploty môžu ohroziť stabilitu nosných konštrukcií a môže dôjsť k ich narušeniu a k následnému zrúteniu. Prítomnosť veľkého množstva buničitého prachu môže spôsobiť výbuch. Pri lokalizácii a pri likvidácii požiaru treba použiť osobné ochranné pracovné prostriedky.

